Document ID: 32009R0138

ΚΑΝΟΝΙΣΜΌΣ (ΕΚ) αριθ. 138/2009 ΤΗΣ ΕΠΙΤΡΟΠΉΣ
της 18ης Φεβρουαρίου 2009
περί τροποποιήσεως του κανονισμού (ΕΚ) αριθ. 826/2008 σχετικά με τη θέσπιση κοινών κανόνων για τη χορήγηση κοινοτικής ενίσχυσης για την ιδιωτική αποθεματοποίηση ορισμένων γεωργικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 43 στοιχείο δ) σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 28 στοιχείο β) σε συνδυασμό με το άρθρο 30 του κανονισμού (ΕΚ) αριθ. 1234/2007 προβλέπουν υποχρεωτική ενίσχυση για την ιδιωτική αποθεματοποίηση ορισμένων ιταλικών τυριών.
(2)
Ο κανονισμός (ΕΚ) αριθ. 2659/94 της Επιτροπής (2) καθόρισε τους λεπτομερείς κανόνες για την ενίσχυση της ιδιωτικής αποθεματοποίησης ορισμένων ιταλικών τυριών.
(3)
Το άρθρο 42 του κανονισμού (ΕΚ) αριθ. 826/2008 της Επιτροπής (3) καταργεί τον κανονισμό (ΕΚ) αριθ. 2659/94, ο οποίος ωστόσο συνεχίζει να ισχύει για τις συμβάσεις που έχουν συναφθεί στο πλαίσιο του εν λόγω κανονισμού πριν από την 1η Μαρτίου 2009.
(4)
Ο κανονισμός (ΕΚ) αριθ. 72/2009 του Συμβουλίου, της 19ης Ιανουαρίου 2009, για τροποποιήσεις της κοινής γεωργικής πολιτικής με την τροποποίηση των κανονισμών (ΕΚ) αριθ. 247/2006, (ΕΚ) αριθ. 320/2006, (ΕΚ) αριθ. 1405/2006, (ΕΚ) αριθ. 1234/2007, (ΕΚ) αριθ. 3/2008 και (ΕΚ) αριθ. 479/2008 και για την κατάργηση των κανονισμών (ΕΟΚ) αριθ. 1883/78, (ΕΟΚ) αριθ. 1254/89, (ΕΟΚ) αριθ. 2247/89, (ΕΟΚ) αριθ. 2055/93, (ΕΚ) αριθ. 1868/94, (ΕΚ) αριθ. 2596/97, (ΕΚ) αριθ. 1182/2005 και (ΕΚ) αριθ. 315/2007 (4) («Διαγνωστικός έλεγχος»), καταργεί την ενίσχυση για την ιδιωτική αποθεματοποίηση ιταλικών τυριών που καθορίζονται στο άρθρο 28 του κανονισμού (ΕΚ) αριθ. 1234/2007. Η κατάργηση αυτή θα αρχίσει να ισχύει από την 1η Απριλίου 2009.
(5)
Για περίοδο ενός μηνός (1η Μαρτίου - 31 Μαρτίου 2009) ο κανονισμός (ΕΚ) αριθ. 826/2008 θα εφαρμόζεται για την ενίσχυση της ιδιωτικής αποθεματοποίησης που χορηγείται σε ορισμένα ιταλικά τυριά. Ο εν λόγω κανονισμός δεν περιλαμβάνει όλες τις αναγκαίες διατάξεις για το σκοπό αυτό. Ως εκ τούτου πρέπει να θεσπιστεί νέος κανονισμός σχετικά με τη χορήγηση ενίσχυσης για την ιδιωτική αποθεματοποίηση των εν λόγω ιταλικών τυριών σύμφωνα με το άρθρο 28 του κανονισμού (ΕΚ) αριθ. 1234/2007. Ο εν λόγω νέος κανονισμός θα εφαρμοστεί για μόνο ένα μήνα.
(6)
Για τη διατήρηση της αποτελεσματικότητας του καθεστώτος και τη μείωση του διοικητικού φόρτου για τους επιχειρηματίες και τις εθνικές διοικήσεις, θεωρείται προτιμότερο να παραταθεί η εφαρμογή του κανονισμού (ΕΚ) αριθ. 2659/94 για τις συμβάσεις που έχουν συναφθεί στο πλαίσιο του εν λόγω κανονισμού πριν από την 1η Απριλίου 2009.
(7)
Ο κανονισμός (ΕΚ) αριθ. 826/2008 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 42 δεύτερο εδάφιο η δεύτερη πρόταση του κανονισμού (ΕΚ) αριθ. 826/2008 αντικαθίσταται από το ακόλουθο κείμενο:
«Εντούτοις, θα συνεχίσει να εφαρμόζεται όσον αφορά τις συμβάσεις που συνήφθησαν με βάση αυτόν τον καταργηθέντα κανονισμό πριν από την 1η Απριλίου του 2009.».
Άρθρο 2
Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Φεβρουαρίου 2009.

Labels: 17
19
3
6
18